СТАНОВИЩЕ

на проф. Йордан Недев Пеев д.ист.н., член на научното жури, определено със Заповед № РД 38-561 / 26.11.2021 г. на Ректора на СУ „Св. Климент Охридски“

във връзкасъсзащитата на дисертацията на докторанта г-н Ангел Митков Орбецов: „БЪЛГАРО-ИРАНСКИТЕ ОТНОШЕНИЯ ОТ ОСВОБОЖДЕНИЕТО ДО КРАЯ НА 50-ТЕ ГОДИНИ НА ХХ ВЕК“

предназначена за придобиване на образователната и научна степен „доктор“.

Изследването е в обем от 403 стр. и Приложения. Включва: Въвеждаща част, осем глави и Заключение. Пространната Библиография (стр. 388-403) съдържа разнообразни източници: Архивни документи (над 350 единици); обнародвани документи, справочна, мемоарна, учебна, художествена и религиозна литература, албуми, атласи и алманаси – общо 138 заглавия и електрони издания.

В дисертацията се разглеждат отношенията на третата българска държава с Иран до началото на 50-те години на ХХ в. Времевите граници са определени след обсъждане в колегията от специалисти по съвременна българска история и водят до подходящо решение. То отчита възстановяването на дипломатическите връзки през 1961 г. като събитие, което ознаменува началото на „качествено нов етап“ в българо-иранските отношения, продължаващ и в наши дни (стр.6).Този следващ етап подлежи на едно цялостно или на отделни изследвания по време и области.

Дисертантът излага причините за написването на настоящия труд посочвайки, че „двете страни са сред най-древните на своите континенти и се явяват средища на култури с влияние, надхвърлящо техните предели... Иран е първата азиатска държава, установила дипломатически отношения с княжество България през далечната 1897 г. ...и историята на двустранните отношения с Иран никога не е била обект на нарочно академично изследване“ (стр. 4). На нуждата от тяхното по-подробно представяне колегата А. Орбецов отговаря с настоящата дисертация.

Определената в нейното заглавие тема получава цялостен обхват с прибавянето „по същество“ на две *въвеждащи части*. Първата е посветена на историята на Иран до средата на ХХ в. В нея хронологическата последователност е умело съчетана с оценките за състоянието на „страната на ариите“ през всяка отчетлива епоха в нейното три хилядолетно развитие. То се проследява през призмата на наблюдението, че през историческото развитие нейната държавност следва „рядко срещана етно-културна и езикова приемственост, която до голяма степен се дължи на свойството да приобщава завоевателите към своите вековни традициии и в крайна сметка да ги асимилира.“ (стр.10) Същевременно през определени епохи, с териториалното разрастване върху Двуречието, Арменското плато, Средна и Мала Азия и Индийския подконтинет, нейното културно-цивилизационно влияние се разпростира върху тях и оказва трайно влияние. „Частта“ е подредено, изложено на жив език и опиращо се на разнообразни източници академично изследване с познавателно значение, което може да служи и за учебно помагало. При отделно обнародване, авторът следва да разшири изложението на обществено-политическото развитие от началото на ХХ век до наши дни, като отчита общия обем и постройката на изложеното тук предшестващо съдържание.

Втората въвеждаща част е посветена на „Българо-иранските връзки през вековете – кратък преглед“ (стр. 93-114). Г-н Орбецов посочва своя „опит да се подредят пластовете в културно-историческите контакти между двата народа през вековете“ (стр.7). „Подреждането“ е умело осъществено. Основа са трудовете на българските автори, но са използвани и постиженията от съвместната дейност с иранските учени. Проличава способността на автора да представя на научно равнище възгледи в области, в които не е специалист, както и сдържаността му към крайни изводи, които естествено да пораждат съмнения и уговорки. Това личи от самото заглавие и съдържание на параграфа „Прабългарите – възможни корени“ (стр.100-109). Личи известно накъсване на изложението, което може да се преодолее ако написаното на стр. 109-110 се прибави към стр. 99 и със съответни размествания и уточнения останалият откъс (стр. 109-114) се слее с началото на Първа глава.

Двете въвеждащи части имат качествата на монография и научна статия. Съдържанието на самата тема сполучливо е изложено в осем глави, като в подхода към нея авторът се придържа към съчетаванe на хронологичното и тематичното начала. Разделянето на всяка глава на няколко параграфа следва този подход: досегът на дипломатическо равнище се съчетава с изложение за присъщите му и съпътстващи го страни и на последствията от тяхното взаимодействие. Авторът проследява отношенията между двете държави през всеки период като отражение на обществено-политическите и идейни условия в тях. Умело посочва тяхната зависимост от пренаситената с военно-политическо съперничество международна обстановка. Оценява нейното постоянно и решаващо въздействие върху съдържанието на двустранните отношения и поставя ударението върху събития и процеси, които са ведущи или продължават и по-нататък да оказват своето влияние. Присъщият на професионален историк и политолог анализ на обстановката се редува с разглеждане на даден дипломатически, консулски или правен, стопански или финансов, културен или протоколарен въпрос често изложени като изследователски доклад. Тяхното редуване и съпоставяне подпомага да се очертава една вярна и динамична картина на отношенията между двете страни. Това основно достойнство на дисертацията я превръща в подробен и задълбочен справочен труд, полезен за всеки, който по-подробно се занимава с историята на отношенията между двете държави. Единствената ми бележка е, че заключението (стр. 377-387) е прекалено раздуто. Всяка глава завършва със съответно заключение, с което задълбочено се обобщава нейната постройка, смисъл и съдържание. Това са стр. 147-151 за Първа глава; 177-179 за Втора; 211-213 за Трета... 375-376 за Осма. При това положение Заключението, както е случая с повечето дисертации, следва да бъде по-кратко.

Събраният материал заслужава да бъде обнародван като част от монография с по-широк времеви обхват. При възможно издаване са необходими съкращения: на броя на главите, на тяхното съдържание над и особено на изложеното под черта. В него за даден израз, често се привеждат обширни разяснения, които отклоняват читателя към друга тема и той забравя за какво става дума.

Поставените от г-н Орбецов задачи и цели са постигнати с грижливо и умело проучване и използване на многобройни и разнообразни източници, свързани с една многостранна тема. Със своя обхват, задълбочено представяне и приноси изследването „БЪЛГАРО-ИРАНСКИТЕ ОТНОШЕНИЯ ОТ ОСВОБОЖДЕНИЕТО ДО КРАЯ НА 50-ТЕ ГОДИНИ НА ХХ ВЕК“, отговаря на изискванията за дисертационен труд за придобиване на образователната и научна степен „доктор“. Предлагам на уважаемото жури да удостои с нея г-н Ангел Митков Орбецов.

Проф. Йордан Недев Пеев, д. ист. н.

София, 5 февруари 2022 г.